Στάθμιση της κλίμακας alberta infant motor scale (AIMS) στον ελληνικό πληθυσμό
Authors: Συρεγγέλας Δημήτριος 
Published: August 2021

Εισαγωγή: Η Alberta Infant Motor Scale (AIMS) είναι κλίμακα αξιολόγησης, μέσω παρατήρησης, των αυθόρμητων κινητικών δεξιοτήτων βρεφών, από τη γέννηση έως την αυτόνομη βάδιση (0-19 μηνών). H AIMS δημιουργήθηκε από τους Piper M και Darrah J σε πληθυσμό τελειόμηνων βρεφών της επαρχίας Alberta του Καναδά. Βασική προϋπόθεση για την εφαρμογή μιας κλίμακας κινητικών δεξιοτήτων στον πληθυσμό μιας χώρας είναι η προηγούμενη στάθμισή της στον πληθυσμό της χώρας αυτής.Σκοπός της παρούσας μελέτης ήταν 1) η στάθμιση της κλίμακας AIMS σε Ελληνικό πληθυσμό α) τελειόμηνων και β) πρόωρων βρεφών, ηλικίας 1-19 μηνών, 2) η αναζήτηση συσχέτισης των αποτελεσμάτων της AIMS με δημογραφικούς και κοινωνικοοικονομικούς παράγοντες, και 3) η διερεύνηση της επίδρασης της νεογνικής νοσηρότητας των προώρων στα αποτελέσματα της αξιολόγησης με την AIMS, και κατ’ επέκταση στην ανάπτυξη της βρεφικής κινητικότητας. Υλικό-Μέθοδοι: Eλέγχθηκαν, με την κλίμακα AIMS, 1068 τελειόμηνα νεογνά-βρέφη και μικρά παιδιά, ηλικίας 7 ημερών έως 19 μηνών (602 αγόρια και 466 κορίτσια), καθώς και 403 πρόωρα, διορθωμένης ηλικίας 1 έως 19 μηνών (251 αγόρια και 152 κορίτσια), Ελληνικής καταγωγής. Τα παιδιά της μελέτης προήλθαν από μαιευτήρια, παιδιατρικές κλινικές, νεογνολογικές μονάδες και ιατρεία διαχρονικής παρακολούθησης των μονάδων, δημοτικούς και ιδιωτικούς βρεφονηπιακούς σταθμούς και ιατρεία παιδιάτρων, από διάφορες περιοχές του νομού Αττικής και από όλα τα κοινωνικοοικονομικά στρώματα, έτσι ώστε το δείγμα να είναι τυχαίο. Το δείγμα ταξινομήθηκε ανά μήνα με βάση την ηλικία των παιδιών κατά την ημερομηνία αξιολόγησης. Η μέση τιμή (ΜΤ) της βαθμολόγησης με την AIMS (σκορ), για κάθε μήνα ηλικίας, από 1 έως 19 μηνών, στον Ελληνικό πληθυσμό των τελειόμηνων βρεφών συγκρίθηκε με τις αντίστοιχες τιμές της αρχικής μελέτης των Piper και Darrah στον Καναδά (t-test). Επιπλέον, έγινε σύγκριση των AIMS σκορ, ανά μήνα ηλικίας, έως τους 19 μήνες, μεταξύ των πρόωρων και των τελειόμηνων του πληθυσμού της μελέτης μας (t-test). Τέλος, μελετήθηκε, με πολυπαραγοντική ανάλυση, η επίδραση κοινωνικοοικονομικών παραγόντων των τελειόμηνων, και της νεογνικής νοσηρότητας των προώρων, στα αποτελέσματα της αξιολόγησης των παιδιών με την AIMS.Αποτελέσματα: Παρατηρήθηκαν πολύ υψηλοί δείκτες αξιοπιστίας επαναληψιμότητας (test-retest reliability) [ICC: 0,998 (95%CI: 0,997-0,999)] και αξιοπιστίας μεταξύ των κριτών (inter-rater reliability) [ICC: 0,996 (95%CI: 0,995-0,997)]. Δεν διαπιστώθηκαν στατιστικά σημαντικές διαφορές των AIMS σκορ μεταξύ του Ελληνικού πληθυσμού τελειόμηνων βρεφών και εκείνου των Piper και Darrah της αρχικής Καναδικής μελέτης. Στα τελειόμηνα της μελέτης μας, διαπιστώθηκε σημαντική θετική συσχέτιση των AIMS σκορ με το μορφωτικό επίπεδο της μητέρας (p=0.02), καθώς και με το άτομο που παρείχε βρεφική φροντίδα (p<0.0001). Στα πρόωρα της μελέτης μας, η βαθμολογία με την κλίμακα AIMS ήταν σημαντικά μικρότερη συγκριτικά με τα τελειόμηνα έως τους 19 μήνες διορθωμένης ηλικίας (p<0.0001) και συσχετίσθηκε αρνητικά με τη νεογνική νοσηρότητα (σύνδρομο αναπνευστικής δυσχέρειας, εγκεφαλική αιμορραγία, αμφιβληστροειδοπάθεια προωρότητας), καθώς και με το μικρό βάρος γέννησης για τη διάρκεια κύησης.Συμπεράσματα: Η αξιολόγηση Ελληνικού πληθυσμού βρεφών με την κλίμακα AIMS έδειξε ότι η ωρίμανση της αδρής κινητικότητας υγιών τελειόμηνων βρεφών, κατά τους πρώτους 19 μήνες ζωής, ακολουθεί παρόμοια πορεία με αυτή του αρχικού δείγματος του Καναδά. Διαπιστώθηκε συσχέτιση της κινητικής ανάπτυξης των τελειόμηνων με κοινωνικοοικονομικούς παράγοντες. Η κινητική ανάπτυξη των προώρων υπολείπεται αυτής των τελειόμηνων έως τους 19 μήνες διορθωμένης ηλικίας και συσχετίζεται αρνητικά με τη νεογνική νοσηρότητα (σύνδρομο αναπνευστικής δυσχέρειας, εγκεφαλική αιμορραγία, αμφιβληστροειδοπάθεια προωρότητας) και το μικρό βάρος γέννησης για τη διάρκεια κύησης. Η κλίμακα AIMS αποτελεί αξιόπιστο εργαλείο αξιολόγησης της αδρής κινητικότητας τελειόμηνων και πρόωρων νεογνών/βρεφών στον Ελληνικό πληθυσμό